Nevoia unui lider!

Când un orb călăuzeşte pe un alt orb, vor cădea amândoi în groapă. (Iisus Hristos)

“Un lider politic adevărat este acela care nu caută puterea, ci dorinţa de a împlini voinţa acelora care l-au votat.” (Teodor Dume)

“Leadership-ul este capacitatea de a transforma viziunea in realitate” (Warren Bennis)

În momentul de faţă şi în contextul dat, această populaţie a României (nu populaţie românească, nu popor) are nevoie urgentă de un lider, adevărat şi autentic, dispus riscurilor şi sacrificiilor, unul pregătit, educat, instruit, curajos, demn, hotărât, responsabil şi asumat şi, mai ales, nepătat, neîntinat şi necompromis, curat, sincer şi serios!

Ajunge cu comentariile, ajunge cu lamentaţiile, ipocriziile, orgoliile, minciunile, vanităţile, acuzaţiile şi resemnările, consumatoare de zadarnică energie, haideţi să ne punem, în mod ferm şi decisiv, prin post şi rugăciune, pe căutarea, identificarea şi aflarea unui asemenea lider – cu principii sănătoase, cu valori conservatoare, creştine, democratice şi autentice, cu minte sclipitoare, cu coloană vertebrală, cu raţiune sănătoasă, cu inimă de frate şi cu nervi de oţel!

Acum, toţi, până la unul, ar trebui să realizăm / să conştientizăm, că ne aflăm, la kilometrul zero, într-un moment zero, crucial, de reconfigurare a traseului nostru existenţial, din toate perspectivele: social, naţional, cultural, comunitar, etic, religios, moral şi identitar, în care suntem chemaţi, de la mic la mare, să ne resetăm, să ne reconstruim, astfel, din toate împrăştierile, polarizările şi risipirile în care am ajuns!

Gata, oameni buni, cu vorbele, cu aroganţele, cu răzbunările, cu comentariile şi cu toate nimicurile de felul acesta; haideţi, fraţilor, să trecem, cu adevărat, la fapte, la treabă!

În ţara aceasta, în zona ei curată, nepoluată, autentică şi profundă, încă mai sunt oameni care ar putea face treabă, adevărată şi serioasă, cu condiţia să fie identificaţi, încurajaţi, promovaţi, ajutaţi, lăsaţi, apăraţi şi cultivaţi, nu sobotaţi, nu vânduţi, nu trădaţi, nu manipulaţi, nu şantajaţi, nu compromişi, nu aruncaţi în tot felul de tabere şi cercuri, suspicioase şi dubioase!

Aşadar, nevoia, necesitatea unui lider deosebit şi a unui organism cu principii sănătoase, cu valori reale şi cu opţiuni conservatoare şi spirituale temeinice se impune în regim de urgenţă!

Până nu este prea târziu căci, oricum, deja, este foarte târziu, din cauza halului în care am ajuns!

De-a lungul istoriei noastre, ţara aceasta a mers înainte numai când a avut asemenea lideri, de-a dreptul charismatici şi providenţiali, când a avut elită, domnilor, culturală, intelectuală, politică, spirituală şi religioasă, altminteri nu!

De aceea au şi fost vânaţi toţi, contestaţi, vânaţi, boicotaţi, condamnaţi şi prigoniţi, vânduţi, prădaţi şi trădaţi, până la ultimul!

În decursul timpului, deci, acest neam şi popor atunci când a fost unit a făcut treabă iar când a fost dezbinat a făcut… ce se vede!

Repet, insist şi susţin: România caută, urgent, un lider, un corp, un organism, sănătos, fiabil/viabil, incontestabil, veritabil, demn şi onest, trainic şi durabil, pe care poporul să-l asculte, să-l urmeze şi să-l respecte!

Iar aşa zişii formatori/lideri de opinie de până acum să plece, să ne lase în pace, gata, ne-am lămurit, am încheiat, la revedere domnilor, acasă, urgent!

Dă-i Doamne Românului mintea cea de pe urmă!

Stelian Gomboș

https://steliangombos.wordpress.com/

Contents